CELEX: 
Language: sl
Date: 2018-01-23 00:00:00
Title: DELEGIRANA UREDBA KOMISIJE (EU) …/… o spremembi Priloge I k Uredbi (ES) št. 443/2009 Evropskega parlamenta in Sveta glede sprememb mase novih osebnih avtomobilov, registriranih v letih 2014, 2015 in 2016 (Besedilo velja za EGP)

OBRAZLOŽITVENI MEMORANDUM
            
            
               1.OZADJE DELEGIRANEGA AKTA
            
            
               Cilji glede emisij CO2, ki jih morajo doseči proizvajalci novih osebnih avtomobilov, so določeni glede na povprečno maso voznega parka in emisije CO2 iz teh vozil. Da bi zagotovili nadaljnje doseganje ravni zmanjšanj iz Uredbe (ES) št. 443/2009, je treba upoštevati spremembe mase novih osebnih avtomobilov, registriranih v Uniji. Posledično je treba referenčno vrednost povprečne mase (izraženo kot vrednost M0 v formulah za izračun ciljev iz Priloge I k navedeni uredbi) prilagoditi vsaka tri leta, in sicer od 31. oktobra 2014 dalje. 
            
            
               Nova vrednost temelji na spremljanju mase novih vozil v stanju, pripravljenem za vožnjo, v koledarskih letih 2014, 2015 in 2016. Za izračun nove vrednosti so bile uporabljene samo tiste masne vrednosti, ki so jih zadevni proizvajalci vozil lahko preverili, masne vrednosti, ki so bile očitno napačne, ter vrednosti, ki se nanašajo na vozila zunaj področja uporabe uredbe, pa se niso upoštevale.
            
            
               2.POSVETOVANJA PRED SPREJETJEM AKTA
            
            
               Izvedeno je bilo posvetovanje s skupino strokovnjakov za emisije CO2 iz motornih vozil, ki je podprla pristop k izračunu prilagoditve vrednosti povprečne mase.
            
            
               3.PRAVNI ELEMENTI DELEGIRANEGA AKTA
            
            
               Formule za izračun ciljev se spremenijo, da bi se nove vrednosti M0 uporabljale od 1. januarja 2019. 
            
            
               DELEGIRANA UREDBA KOMISIJE (EU) …/…
            
            
               z dne 23.1.2018
            
            
               o spremembi Priloge I k Uredbi (ES) št. 443/2009 Evropskega parlamenta in Sveta glede sprememb mase novih osebnih avtomobilov, registriranih v letih 2014, 2015 in 2016
               
                  (Besedilo velja za EGP)
               
            
               EVROPSKA KOMISIJA JE –
            
            
               ob upoštevanju Pogodbe o delovanju Evropske unije,
            
            
               ob upoštevanju Uredbe (ES) št. 443/2009 Evropskega parlamenta in Sveta z dne 23. aprila 2009 o določitvi standardov emisijskih vrednosti za nove osebne avtomobile kot del celostnega pristopa Skupnosti za zmanjšanje emisij CO2 iz lahkih tovornih vozil
                  1
                in zlasti člena 13(2) Uredbe,
            
            
               ob upoštevanju naslednjega:
            
            
               (1)Vrednost povprečne mase, ki se uporabi za izračun specifičnih emisij CO2 za vsak nov osebni avtomobil, je treba prilagoditi vsaka tri leta, da se upoštevajo morebitne spremembe povprečne mase novih vozil, registriranih v Uniji. 
            
            
               (2)Iz spremljanja mase novih osebnih avtomobilov, registriranih v Uniji v koledarskih letih 2014, 2015 in 2016, v stanju, pripravljenem za vožnjo, je razvidno, da se je povprečna masa zmanjšala in da bi bilo zato treba vrednost M0 iz točke 1 Priloge I k Uredbi (ES) št. 443/2009 prilagoditi.
            
            
               (3)Novo vrednost bi bilo treba določiti ob upoštevanju samo tistih vrednosti, ki so jih zadevni proizvajalci vozil lahko preverili, očitno napačne vrednosti (tj. vrednosti, manjše od 500 kg), ter vrednosti, ki se nanašajo na vozila zunaj področja uporabe Uredbe (EU) št. 443/2009, pa bi bilo treba izločiti iz izračuna. Poleg tega bi morala nova vrednost temeljiti na tehtanem povprečju z upoštevanjem števila registracij novih osebnih avtomobilov v Uniji v koledarskih letih 2014, 2015 in 2016. 
            
            
               (4)Glede na navedeno bi bilo treba vrednost M0, ki jo je treba uporabljati od leta 2019, zmanjšati za 12,52 kg, in sicer s 1 392,4 na 1 379,88 kg.
            
         
         
            
               (5)Prilogo I k Uredbi (ES) št. 443/2009 bi bilo zato treba ustrezno spremeniti –
            
            
               SPREJELA NASLEDNJO UREDBO:
            
            
               Člen 1
            
            
               Točka (1) Priloge I k Uredbi (ES) št. 443/2009 se spremeni:
            
            
               (1) vstavi se naslednja točka (ba):
            
            
               „(ba)
                     Od leta 2019:
            
            
               Specifične emisije CO2 = 130 + a × (M – M0)
            
            
               Kjer:
            
            
               M
                     = masa vozila v kilogramih (kg)
            
            
               M0
                     = 1 379,88
            
            
               a
                     = 0,0457“
            
            
               (2) v točki (c) se število M0 nadomesti z naslednjim:
            
            
               „M0
                     = 1379,88“
            
            
               Člen 2
            
            
               Ta uredba začne veljati dvajseti dan po objavi v Uradnem listu Evropske unije.
            
            
               Ta uredba je v celoti zavezujoča in se neposredno uporablja v vseh državah članicah.
            
            
               V Bruslju, 23.1.2018
            
            
               
                     Za Komisijo
               
               
                     Predsednik
                     Jean-Claude JUNCKER
               
            
         
         
            
                  
                     (1)
                  
                        UL L 140, 5.6.2009, str. 1.